FÆLLES HOLDNING

af 10. maj 1999

fastlagt af Rådet på grundlag af artikel 15 i traktaten om Den Europæiske Union vedrørende supplerende restriktive foranstaltninger mod Forbundsrepublikken Jugoslavien

(1999/318/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) Rådet konkluderede den 8. april 1999, at en yderliggående og kriminelt uansvarlig politik samt Forbundsrepublikken Jugoslaviens (FRJ) gentagne krænkelser af FN's Sikkerhedsråds resolutioner har gjort anvendelsen af de strengeste foranstaltninger, herunder militær indgriben, både nødvendig og berettiget;

(2) Rådet gav den 26. april udtryk for sin stærke og fortsatte støtte til, at der lægges størst muligt pres på de jugoslaviske myndigheder for at få dem til at acceptere de fem betingelser, som det internationale samfund har fremsat;

(3) Rådet besluttede at gennemføre et forbud mod salg og levering af olie og olieprodukter pr. 30. april og at udvide EU-sanktionerne ved at udvide rejseforbuddene, udvide anvendelsesområdet for indefrysning af midler, forbyde eksportfinansiering fra den private sektor ud over det eksisterende moratorium for statsfinansieret eksportkreditstøtte, udvide forbuddet mod nye investeringer, udvide anvendelsesområdet for forbuddet mod eksport af udstyr til intern undertrykkelse og dets udvidelse til at omfatte varer, tjenesteydelser, teknologi og udstyr til brug for reparation af ejendom, som er blevet beskadiget under luftangreb, opfordre til, at FRJ ikke deltager i internationale sportsbegivenheder og forbyde flyvninger mellem FRJ og Det Europæiske Fællesskab;

(4) Unionen vil overveje alle muligheder for at hjælpe Montenegro med at bære de byrder, som konflikten i Kosovo påfører det;

(5) Den Europæiske Union finder en tilslutning fra de associerede lande i Central- og Østeuropa samt Cypern og EFTA-landene vigtig, for at virkningen af denne fælles holdning skal blive så stor som muligt;

(6) det er nødvendigt, at Fællesskabet griber ind for at gennemføre nogle af ovennævnte foranstaltninger -

FASTLAGT FØLGENDE FÆLLES HOLDNING:

Artikel 1

1. Der må ikke udstedes visum til præsident Milosevic, hans familie, alle ministre og højtstående embedsmænd i den jugoslaviske og serbiske regering og personer tæt på regimet, hvis aktiviteter støtter præsident Milosevic.

2. De forbud mod udstedelse af visa, der er fastsat i fælles holdning 98/240/FUSP(1) og 98/725/FUSP(2), bekræftes.

3. De personer, der er anført i Rådets afgørelse om gennemførelse, falder ind under anvendelsesområdet for forbuddene i stk. 1 og 2, og deres navne vil blive udsendt, så det sikres, at de ikke får indrejsetilladelse til medlemsstaternes områder. Rådet træffer afgørelse om alle ajourføringer af listen.

4. Der kan gøres undtagelser i særlige tilfælde, såfremt dette vil fremme Unionens vitale målsætninger og bidrage til en politisk løsning.

Artikel 2

Anvendelsesområdet for indefrysningen af de midler, som FRJ's og Serbiens regeringer har i udlandet, udvides til at omfatte personer, der har tilknytning til præsident Milosevic, og virksomheder, som FRJ's og Serbiens regeringer har kontrol over, eller som handler på vegne af disse regeringer.

Artikel 3

Eksportfinansiering fra den private sektor til FRJ's regering, Republikken Serbiens regering, selskaber, institutioner, virksomheder eller enheder, som ejes eller kontrolleres af disse regeringer, samt personer, som handler på deres vegne, forbydes.

Artikel 4

Alle kommercielle eller private flyvninger mellem FRJ og Det Europæiske Fællesskab forbydes.

Artikel 5

Der må ikke eksporteres varer, tjenesteydelser, teknologi eller udstyr til FRJ beregnet på at udbedre den skade, som luftangrebene har anrettet på ejendom, infrastruktur eller udstyr, der sætter FRJ's regering i stand til at føre sin interne undertrykkelsespolitik.

Artikel 6

Formandskabet vil anmode de associerede lande i Central- og Østeuropa og Cypern samt EFTA-landene om at tilslutte sig denne fælles holdning, for at virkningen af ovennævnte foranstaltninger skal blive så stor som muligt.

Artikel 7

Denne fælles holdning vil blive fulgt op konstant.

Artikel 8

Denne fælles holdning får virkning på datoen for dens vedtagelse.

Artikel 9

Denne fælles holdning offentliggøres i EF-Tidende.

Udfærdiget i Bruxelles, den 10. maj 1999.

På Rådets vegne

H. EICHEL

Formand

(1) EFT L 95 af 27.3.1998, s. 1.

(2) EFT L 345 af 19.12.1998, s. 1.